## Carlos Mazón avança la creació d’un hospital d’aguts amb una inversió de 444 milions d’euros en el nou complex sanitari Campanar a València

*** ​​​​​​​​​​​Assenyala que esta instal·lació, que disposarà de 500 habitacions individuals, se suma al centre d’especialitats en construcció i al centre de salut en funcionament, a més d’un espai de processament de dades, entre d’altres
* Ressalta la dotació de quasi 603 milions d’euros per a tot el complex, dels quals més de 544 milions són per a obra nova i equipament i 58 milions ja estan en execució, i destaca que en 2026 es redactarà el projecte
* Indica que l’Hospital Arnau de Vilanova continuarà com un centre especialitzat en crònics amb les inversions necessàries per a disposar d’un “espai modern al servici de la població”
* Defén una política sanitària centrada en les persones i a prestar la millor assistència “enfront d’aquella que prioritza les fronteres, els monopolis i els criteris ideològics”**

**València.**

El president de la Generalitat, Carlos Mazón, ha avançat “la construcció d’un hospital d’aguts amb una inversió de 444 milions d’euros que disposarà de 500 habitacions individuals en el nou complex sanitari Campanar a València”.

Així ho ha anunciat, durant la presentació d’este projecte, en un acte en què han participat el conseller de Sanitat, Marciano Gómez, i l’alcaldessa de València, María José Catalá.

El president ha precisat que este nou complex “tindrà un pressupost pròxim als 603 milions d’euros, dels quals més de 544 milions es destinaran a obra nova i equipament, i 58 milions d’euros a actuacions ja executades o en desenrotllament”.

Al respecte, ha asseverat que “és un projecte per a continuar construint el millor model sanitari que necessiten els nostres ciutadans i un exemple que la sanitat és una absoluta prioritat per al Consell”. Per això, ha manifestat que “l’any que ve es redactarà el projecte del nou hospital amb l’objectiu d’accelerar les fases”.

Mazón ha explicat que este complex, que ocuparà una superfície aproximada de 135.000 m², disposarà, a més de l’hospital d’aguts, del Centre de Salut Campanar II, que ja està en funcionament, el centre d’especialitats que està en construcció i un aparcament subterrani per a més de 2.300 places.

A més, disposarà d’altres instal·lacions com el servici d’emergències sanitàries, zones verdes amb un gran ‘jardí de la Salut’ i un passeig al nord amb una superfície conjunta de 30.000 m², un edifici nou destinat a centre de processament de dades de sanitat d’alta fiabilitat i seguretat, un centre de salut pública, així com diferents servicis sanitaris, administratius i logístics, entre d’altres.

Cal indicar que el nou complex sanitari Campanar s’ha dissenyat per a respondre a les projeccions demogràfiques, la densitat de població i la demanda actual.

Mazón ha defés una política sanitària centrada en les persones i a prestar la millor assistència “enfront d’aquella que prioritza les fronteres, els monopolis i els criteris ideològics”.

Igualment, ha assenyalat que este projecte “mantindrà en este barri la vocació sanitària representada per l’antic Hospital La Fe”, a més d’impulsar un nou barri amb millors dotacions per als veïns.

**Característiques del nou hospital d’aguts**

El màxim representant de l’executiu valencià ha detallat que el nou hospital serà una infraestructura eficient, funcional i flexible, amb blocs assistencials interconnectats i relacionats amb els centres de salut i especialitats, que garantirà l’eficiència operativa, la funcionalitat clínica i la flexibilitat dels servicis.

Mazón ha apuntat que el pressupost estimat del nou hospital serà de “444 milions d’euros”, dels quals 272 seran per a l’execució de l’obra i 150 milions per a equipament sanitari. A més, cal incloure la redacció del projecte i la direcció d’obra d’una instal·lació que tindrà 90.000 m² d’edificació i 27,750 m² d’espais exteriors.

L’hospital constarà d’una zona ambulatòria amb consultes externes per a especialitats, hospital de dia mèdic i quirúrgic, i àrea de rehabilitació i fisioteràpia. El bloc d’hospitalització tindrà 500 habitacions individuals, hospitalització pediàtrica, ginecologia i psiquiatria.

Per la seua banda, el bloc quirúrgic i la zona UCI disposarà de 12 quiròfans (almenys un d’ells híbrid), 30 llits UCI i àrees per a adults, pediàtrics i neonatals.

La superfície d’urgències preveu 15 cribratges i 20 boxs d’atenció, mentres que el departament de diagnòstic abastarà servicis d’imatge, radiologia convencional, TAC, ressonància magnètica i ecografia. A més, hi haurà zona de laboratoris clínics, bancs de sang i anatomia patològica, així com bloc administratiu i de docència, i servicis generals.

El president ha destacat que este nou hospital d’aguts “se suma als altres 24 amb els quals compta el sistema públic valencià”, al mateix temps que és una “aposta per una sanitat orientada a millorar la continuïtat assistencial, la qualitat i la satisfacció, en què l’atenció primerenca i la digitalització són eixos vertebradors per a reduir la necessitat d’hospitalització”.

A més, Mazón ha assenyalat que l’Hospital Arnau de Vilanova continuarà com un centre especialitzat en crònics amb les inversions necessàries per a disposar d’un “espai modern al servici de la població”.

**Pressupost sanitari més alt de la història**

Durant la seua intervenció, ha remarcat el compromís amb el sistema sanitari públic de la Comunitat Valenciana, que es reflectix en l’augment del 8 % en el pressupost de la Conselleria de Sanitat per a 2025, que, amb 9.186 milions d’euros, “és el més alt de la història”.

El president ha indicat que este esforç inversor “es porta a cap malgrat l’infrafinançament que patim en el nostre territori”. Així, ha fet referència a l’“asfíxia financera en la qual està immersa el nostre territori per la falta de liquiditat i el fons d’anivellament transitori que ens equipare a la mitjana”, i ha denunciat “el retard de les entregues a compte i la falta de suport del Govern d’Espanya a la reconstrucció de la Comunitat Valenciana”.

Fecha: 27/06/2025